钦定古今图书集成/方舆汇编/职方典/第1484卷 > 《复建平南寺记》王遵
## 钦定古今图书集成/方舆汇编/职方典/第1484卷 > 《复建平南寺记》王遵

予来守楚雄，省方问俗，见凤山之右有冈阜巍如突
如，蜿蜒抱负于治西，曰：“山，佳哉？”父老进曰：“故寺址也。
昔孔明驻节时，廉郡人奉佛，遂创浮图八于西山之
巅，而创寺支陇，颜其额曰‘平南’”，意将以空化执，以福
利化贪，以地狱化顽悍耳。民庶畏天威，矧习佛教，咸
帖然听约束。少有违犷者，必相率斥之曰：“汝不畏诸
葛公，有如此塔。”岁时诣寺稽顿祈祝，凡水旱疫疠必
趋焉，亦频有征验，人以比之岸碑。逮我圣祖既荡定
南中，即命袁都督义来分镇。义以南山逼郭，上请展
拓之，而寺适拱峙于新城西矣。袁观兵楼橹，睇梵宫
而寄遐赏，按古算而定今谟，乃北望叹曰：“我主上神
圣，越古今矣。”授西域僧以佛子法王，“俾因俗为治，遂
通道荒服。孔明宁无翊赞于千载前哉？往迹可寻，睿
图当广寺，勿令稍圮废也。”乃出金倡民绩之，凡遇庆
贺，咸习仪于殿墀。钱古训留题云：“为祝九重天子寿，
落成四大梵王宫”是已。至今百八十奇祀，民物阜饶，
灾异殄息者，固皇仁远洽，亦兹山镇氛斡运之助矣。
第正德间，主僧失守，“焚爇无遗础。今兵荒间作，议者
谓寺废无所寓，吁祈也，敢请建复。”予呀然曰：“有是哉！
圣朝礼乐刑政融洽，宇内有馀裕，顾需佛法哉？”父老
恳曰：“我民奉佛素矣。昔佛如来慈悲济度，法雨遍润
于四大部州，而楚雄去印度为最近，尤先霑者。故灵
迹时著，而善知识代有其人。即阿南名箐，婆罗名涧，
可征”匪诬。是以郡民由信而生解，因修而证果者，率
以此。况如来昔以佛法嘱国王大臣，为未来世开大
利益门，今明府见宰官身为一方福德主，幸俯遂民
愿。予艴然曰：“有是哉！”迺讯之大夫士，稽之《舆地考》悉
符父老言，遂幡然以苟可导民为善者，固不拘于方
类。而名园兴废，征洛阳之盛衰，兹亦平世“胜事也。姑
从其请。”乃耆民杨保安，留侨僧知献募缘以创其规。
既而戒僧海澄悉力润饬之。庀材鸠工，陶土范金，役
不俟劝，财惟乐输。不几时而寺复厥旧。设像绘壁，殿
门轩庑，色色备具。乃杂莳奇花，多植嘉木，以拟薝卜。
而檀越诸人捐常稔田若干亩。海澄出已资，置田数
亩，以供僧膳。予复像接引佛于殿之前，而亭以覆之。
琳宫耸翠，绀宇凌霄，宝树团烟，乔章拂日，丛林森焕
于西冈矣。守僧朝夕具威仪，诵经咒，祝圣天子万寿，
钟鼓之韵，远彻郡斋。予每聆而嘉之。凡郡士喜复孔
明之遗迹，而登览者咸向往宁静，益励致远之志。若
汉僰之云集，种善因者，殆难悉计。噫！是寺之复，信郡
中胜事也。“以祝国禧而摅爱君之忠；以壮形势，而增
御侮之武；以导民俗，而翊其从善去恶之情。具兹三
物，虽不出于孔明，而孔明之徒所必建已；虽无关于
治理，而达治机者必顺其宜已。矧！迹沿于古制不倍
于今哉？复之诚是也。”耆民辈复来问记，予谕之曰：“若
知复寺之意乎？佛像接引，欲引汝于善也。自今”汝能
事乃心，修治乃根尘，复乃真如之本体。不胶佛迹，而
善学佛心。则明伦于家，即奉法于刹，非法不服，即非
缁不披。遵宪度以持戒，循信义以为定，《文风》郁而慧

不难矣。是复寺之意也。若徒奉佛法而罔知即心是
佛，徒泥地近天竺而不知反求诸身，抑末矣。岂予所
望于汝者哉？佥怃然曰：“命某矣。”遂书为《建复平南寺
记》。